ธนาคารออมสิน เปิดขายสลากออมสินแบบใบสลาก รอบใหม่ สลากออมสินพิเศษ 2 ปี ไม่จำกัดวงเงินฝาก
นายวิทัย รัตนากร ผู้อำนวยการธนาคารออมสิน เปิดเผยว่า ธนาคารออมสินเปิดให้ประชาชนฝากเงินในรูปแบบสลากออมสินพิเศษ 2 ปี (มีใบสลาก) ซึ่งเป็นผลิตภัณฑ์เงินฝากที่ได้รับความนิยมจากลูกค้าจำนวนมากและมีเสียงเรียกร้องให้ธนาคารเปิดรับฝากเงินรูปแบบดังกล่าวอีกครั้ง สลากออมสินพิเศษ 2 ปี (มีใบสลาก) ที่เปิดรับฝากในครั้งนี้ ราคาหน่วยละ 100 บาท กำหนดระยะเวลาการฝาก 2 ปี หากฝากครบกำหนดได้รับดอกเบี้ย 0.10 บาทต่อหน่วย พร้อมรับสิทธิ์ลุ้นถูกรางวัลเลขสลากรวม 24 ครั้ง ตามกำหนดการออกรางวัลทุกวันที่ 1 ของเดือน เงินรางวัลสูงสุด รางวัลที่ 1  5,000,000 บาท รางวัลที่ 2  1,000,000 บาท และรางวัลอื่นๆ รวมถึงรางวัลเลขท้าย ผู้ที่สนใจสามารถลงทะเบียนจองคิวนัดหมายเพื่อฝากเงินที่สาขา ผ่าน 2 ช่องทาง คือ เว็บไซต์ธนาคารออมสิน www.gsb.or.th และที่ LINE Official : GSB Society ได้ตั้งแต่บัดนี้เป็นต้นไxจนถึง 30 ธันวาคม 2564 หรือจนกว่าธนาคารจะแจ้งเปลี่ยนแปลง ทั้งนี้การเปิดให้ลงทะเบียนล่วงหน้า เพื่อเป็นการรักษาระยะห่างตามมาตรการกระทรวงสาธารณสุข ป้องกันไม่ให้ลูกค้าไปติดต่อที่สาขาพร้อมกันเป็นจำนวนมาก ในช่วงสถานการณ์การแพร่ระบาดของโรคโควิด-19อย่างไรก็ตาม เงินฝากลูกค้าธนาคารออมสิน ได้รับการคุ้มครองเต็มจำนวนโดยมีรัฐบาลเป็นประกัน ทั้งส่วนของเงินต้นและดอกเบี้ยเงินฝาก ตาม พ.ร.บ. ธนาคารออมสิน พ.ศ. 2489 ปัจจุบัน ธนาคารมีลูกค้าเงินฝากสลากออมสิน จำนวน 2.6 ล้านราย ในจำนวนนี้เป็นแบบใบสลากกว่า 9 แสนล้านบาท นับเป็นฐานเงินฝากขนาดใหญ่ที่สุดของสถาบันการเงินของรัฐ